ไฟแนนซ์ทูเดย์
เก๋ไก๋ไร้เทียมทาน เมื่อธนาคารกสิกรไทยจะเปิดสาขาครบวงจรสำหรับลูกค้าจีนที่ย่านเยาวราช เพื่อให้บริการลูกค้าชาวจีน
15 ส.ค. 2555

เก๋ไก๋ไร้เทียมทาน เมื่อธนาคารกสิกรไทยจะเปิดสาขาครบวงจรสำหรับลูกค้าจีนที่ย่านเยาวราช เพื่อให้บริการลูกค้าชาวจีน 
ในสาขาพนักงานทุกคนจะพูดภาษาจีนได้ มีการตกแต่งสาขาให้มีกลิ่นอายของความเป็นจีน เพื่อให้ลูกค้าเข้าไปแล้วเหมือนเป็นสาขาของธนาคารประเทศจีนเปี๊ยบ 




วันนี้ พิพิธ เอนกนิธิ วศิน วณิชย์วรนันต์ และพัชร สมะลาภา รองกรรมการผู้จัดการแบงก์รวงข้าว จะมาชี้แจงแถลงไขว่าสาขาเก๋ๆ นี้จะมีหน้าตายังไง 
...ฝ่ายประชาสัมพันธ์ ธนาคารกรุงเทพ ขอชี้แจงแบงก์โน้ตส์ในโพสต์ทูเดย์ ที่ได้เขียนถึงโครงการฝากยิ้มกลับบ้านว่า ธนาคารบังคับให้พนักงานใส่เสื้อยืดของโครงการมาทำงานสัปดาห์ละ 2 วัน แต่แจกเสื้อให้พนักงานตัวเดียว ทำให้ต้องใส่กันจนยืดย้วยว่า ข้อเท็จจริงคือ ธนาคารมอบเสื้อยืดให้พนักงานและผู้บริหารที่สาขาคนละ 2 ตัว ส่วนพนักงานที่สำนักงานใหญ่ให้แค่ตัวเดียว เพราะใส่สัปดาห์ละวัน โปรดทราบตามนี้ว่าธนาคารไม่ได้ใจจืดและประหยัดจนเกินกว่าเหตุแต่อย่างใด 
...ปิดรับสมัครกรรมการผู้จัดการ บริษัท บริหารสินทรัพย์สุขุมวิท (บสส.) ไปตั้งแต่วันที่ 10 ส.ค.ที่ผ่านมา ตอนนี้ ช.ชดา กำลังแคะว่า ใครยื่นใบสมัครเข้าไปบ้าง ตำแหน่งนี้ไม่ใช่เล่น เพราะเอ็มดีคนใหม่นี้จะต้องเข้ามาบริหารทรัพย์ที่ทาง บสส.ไปประมูลมาจากบรรษัท บริหารสินทรัพย์ไทย (บสท.) กว่า 3.4 หมื่นล้านบาท
...เสียงอื้ออึงมาจากธนาคารธนชาตว่า ผู้บริหารธนาคารเลือกใช้ระบบของธนาคารธนชาตมากกว่าจะใช้ระบบของธนาคารนครหลวงไทย ที่มีสาขามากกว่า พอเปลี่ยนวิธีการทำงานใหม่ พนักงานส่วนใหญ่งงกว่าเดิม การทำงานติดๆ ขัดๆ ทำให้ลูกค้าดีๆ รำคาญ หายไปใช้บริการธนาคารอื่นเยอะ
เรื่องนี้ร้อนถึง สมเจตน์ หมู่ศิริเลิศ กรรมการผู้จัดการ ต้องลงมาดูแลอย่างใกล้ชิดเอง ทั้งที่เป็นงานละเอียดเกินไปไม่ต้องถึงมือเอ็มดีก็ได้
...ธนาคารเกียรตินาคิน ซุ่มเงียบๆ ขึ้นดอกเบี้ยเงินฝากพิเศษ ที่ต้องดูดเงินฝากเข้าไปก็เพราะเช่าซื้อของธนาคารโตมาก จากอานิสงส์นโยบายรถคันแรกและการใช้กลยุทธ์เข้าไปจับมือกับผู้จัดงานมอเตอร์โชว์ ก็ทำให้สินเชื่อขยายตัวแบบเงียบๆ โลว์โพรไฟล์แต่ไฮโพรฟิตอ่ะนะ